އެއްގަމު ދަތުރުފަތުރުގެ ނިޝާންތަކުގެ ގަވާއިދު
(2021/R-13)

[ތަޢާރުފު]
މިއީ، ޤާނޫނު ނަންބަރު 5/2009 (އެއްގަމު ދަތުރުފަތުރުގެ ޤާނޫނު) ގެ 3 ވަނަ މާއްދާ (ހ) އިން ބާރުލިބިގެން އެކުލަވައިލައިފައިވާ، އެއްގަމު ދަތުރުފަތުރު ކުރުމުގައި ބޭނުންކުރާ ޓްރެފިކް ނިޝާންތަކުގެ ގަވާއިދެވެ.

[ނަން]
މި ގަވާއިދަށް ކިޔާނީ، "އެއްގަމު ދަތުރުފަތުރުގެ ނިޝާންތަކުގެ ގަވާއިދު" އެވެ.

[ގަވާއިދު ހިންގާ ފަރާތް]
މި ގަވާއިދު ހިންގާނީ، އެއްގަމު ދަތުރުފަތުރުގެ ކަންތައްތައް ބެލެހެއްޓުމަށް ހަވާލުވެފައިވާ މިނިސްޓްރީން ނުވަތަ ޤާނޫނު ނަންބަރު 5/2009 (އެއްގަމު ދަތުރުފަތުރުގެ ޤާނޫނު) ގެ 3 ވަނަ މާއްދާގެ (ރ) ގައިވާ ގޮތުގެ މަތިން މިނިސްޓްރީން އިޚްތިޔާރު ދީފައިވާ ފަރާތަކުން ނުވަތަ ފަރާތްތަކުންނެވެ.

[ޓްރެފިކް ނިޝާނުގެ ބޭނުން]
ޓްރެފިކް ނިޝާނުގެ ބޭނުމަކީ، މަގު ބޭނުންކުރާ ފަރާތްތަކުގެ ސަލާމަތާއި ރައްކައުތެރި ކަމަށްޓަކައި މަގު ބޭނުންކުރާނޭ ގޮތް އަންގައިދިނުމެވެ.

[ޓްރެފިކް ނިޝާންތަކުގެ ސައިޒް ކަނޑައެޅުން]
މި ގަވާއިދުގައި ހިމަނައިފައިވާ ޓްރެފިކް ނިޝާންތައް މަގުމަތީގައި ހަރުކުރަންވާނީ މި ގަވާއިދުގެ ޖަދުވަލު 6 ގައި ބަޔާންކޮށްފައިވާ ޓްރެފިކް ނިޝާން ދަނޑީގައި، އެ ޖަދުވަލުގައި ބަޔާންކޮށްފައިވާ ސައިޒަށެވެ. އަދި މި ގަވާއިދަށް ޢަމަލުކުރަން ފަށާތާ 6 (ހައެއް) ދުވަހުގެ ތެރޭގައި، މި ގަވާއިދަށް ނުފެތޭގޮތަށް ހުރި ނިޝާންތައް، މި ގަވާއިދާ އެއްގޮތަށް ބަދަލުކުރަންވާނެއެވެ.
މި ގަވާއިދުގެ ޖަދުވަލު 6 ގައި ހިމަނައިފައިވާ ޓްރެފިކް ނިޝާން، ގަޑިއަކު 30 (ތިރީސް) ކިލޯމީޓަރަށްވުރެ ބާރަށް ދުއްވަން ކަނޑައަޅައިފައިވާ ސަރަޙައްދުތަކުގައި ހުންނަންވާނީ، އެ ޖަދުވަލުގައި ކަނޑައަޅައިފައިވާ ސައިޒަށްވުރެ %50 (ފަންސާސް އިން ސައްތަ) ބޮޑުކޮށެވެ.

[ޓްރެފިކް ނިޝާންތައް]
މަގުތަކުގައި ބަހައްޓާ ޓްރެފިކް ނިޝާންތަކާއި އެ ނިޝާންތައް ބޭނުންކުރާ ގޮތް، މި ގަވާއިދުގެ ޖަދުވަލު 1 ގައި ހިމަނައިފައިވާނެއެވެ.
ޓްރެފިކް ބައްތިން އަންގައިދޭ ނިޝާންތަކާއި، އެއަށް ޢަމަލުކުރަންވީ ގޮތް، މި ގަވާއިދުގެ ޖަދުވަލު 2 ގައި ހިމަނައިފައިވާނެއެވެ.
މަގުމަތީގައި ދަމައިފައި ހުންނަ ރޮނގުތަކާއި، ކުރަހައިފައި ހުންނަ ނިޝާންތަކާއި، އެ ނިޝާންތަކަށް ޢަމަލުކުރަންވީ ގޮތް، މި ގަވާއިދުގެ ޖަދުވަލު 3 ގައި ހިމަނައިފައި ވާނެއެވެ.
މަގު ބޭނުންކުރާނޭ ގޮތުގެ ޓްރެފިކް ނިޝާން ބަހައްޓައިފައި ހުރިކަމުގައިވިޔަސް، ވަކިގޮތަކަށް ޢަމަލުކުރުމަށް، މަގު ބޭނުންކުރާ ފަރާތްތަކަށް، މަގު ބަލަހައްޓާ ޓްރެފިކް ފުލުހުން އަންގައިފި ނަމަ، މަގު ބޭނުންކުރާ ހުރިހާ ފަރާތްތަކުން، އެ ގޮތަކަށް ޢަމަލުކުރަންވާނެއެވެ. ޓްރެފިކް ފުލުހުން ބޭނުންކުރާ ނިޝާންތައް، މި ގަވާއިދުގެ ޖަދުވަލު 4 ގައި ހިމަނައިފައިވާނެއެވެ.
މި ގަވާއިދުގައި ހިމަނައިފައިވާ ހުރިހާ ނިޝާންތައް، ޑިޖިޓަލް (އިލެކްޓްރޯނިކް) ކޮށް ބޭނުންކުރެވިދާނެއެވެ.
މި ގަވާއިދުގައި ހިމަނައިފައިވާ ހުރިހާ ނިޝާންތައް، ފުލުހުންގެ ކޯން، ކޯނުދަނޑި، ބެރިކޭޑް އަދި ނިޝާނުގައި ބޭނުންކުރެވިދާނެއެވެ.

[އުވައިލެވޭ ގަވާއިދު]
މި ގަވާއިދަށް ޢަމަލުކުރަން ފެށުމާއެކު، 2009 ޖުލައި 1 ވަނަ ދުވަހު ދިވެހިސަރުކާރުގެ ގެޒެޓުގައި ޝާއިޢުކޮށްފައިވާ "އެއްގަމު ދަތުރުފަތުރު ކުރުމުގައި ބޭނުންކުރާ ޓްރެފިކް ނިޝާންތަކުގެ ގަވާއިދު" އުވުނީއެވެ.

[ގަވާއިދަށް ޢަމަލުކުރަން ފެށުން]
މި ގަވާއިދަށް ޢަމަލުކުރަން ފަށާނީ، މި ގަވާއިދު ދިވެހިސަރުކާރުގެ ގެޒެޓުގައި ޝާއިޢުކުރާ ދުވަހުން ފެށިގެންނެވެ.

[ޓްރެފިކް ނިޝާންތައް]

[ޓްރެފިކް ބައްތިން އަންގައިދޭ ނިޝާންތައް]

[ބިންމަތީގައި ކުރަހައިފައި ހުންނަ ނިޝާންތައް]

[ނިޝާނުގެ ނަމޫނާ]

[ޓްރެފިކް ފުލުހުން މަގުމަތީގެ ޓްރެފިކް ބެލެހެއްޓުމަށް ކުރާ ހަރަކާތްތަކާއި ދައްކާ ނިޝާންތައް]

[ޓްރެފިކް ނިޝާންތަކުގެ ސައިޒުތައް]